Известие във връзка с решенията от 14 декември 2017 г. и 28 март 2019 г., съответно постановени по дела T–460/14 и C–144/18 P, отнасящо се до Регламент за изпълнение (ЕС) № 307/2014 на Съвета за изменение на Регламент за изпълнение (ЕС) № 875/2013 за налагане на окончателно антидъмпингово мито върху вноса на някои видове приготвена и консервирана сладка царевица на зърна с произход от Тайланд

(2019/C 291/03)

Съдебно решение

С решението си от 14 декември 2017 г. по дело T–460/14, AETMD/Съвет (наричано по-долу „решението на Общия съд“) Общият съд на Европейския съюз (наричан по-долу „Общият съд“) отмени Регламент за изпълнение (ЕС) № 307/2014 на Съвета от 24 март 2014 г. за изменение на Регламент за изпълнение (ЕС) № 875/2013 за налагане на окончателно антидъмпингово мито върху вноса на някои видове приготвена и консервирана сладка царевица на зърна с произход от Тайланд след междинно преразглеждане съгласно член 11, параграф 3 от Регламент (ЕО) № 1225/2009 (1) (наричан по-долу „регламентът, предмет на спора“). С решението си от 28 март 2019 г. по дело C–144/18 P Съдът на Европейския съюз („Съдът“) отхвърли жалбата, подадена от River Kwai International Food Industry Co. Ltd (наричано по-долу „RK“), като неоснователна и потвърди решението на Общия съд.

Съдът на Европейския съюз потвърди констатацията на Общия съд, че процесуалните права на сдружението Association européenne des transformateurs de maïs doux (AETMD) са били нарушени с отхвърлянето на искането му за разгласяване на информация, свързана с възможността за неправилно разпределение на разходите между РК и свързаното с него дружество Agrifresh Co., Ltd. (наричано по-долу „AgriFresh“); впрочем разпределението на разходите е една от възможните причини за твърдяното от RK занижение на производствените разходи, с което обосновава искането си за междинно преразглеждане. Общият съд прие в тази връзка, че в хода на административната процедура AETMD не е получило информация, която да му даде възможност да изложи надлежно своята гледна точка.

Последици

В съответствие с член 266 от Договора за функционирането на Европейския съюз институциите на Съюза са длъжни да предприемат необходимите мерки за изпълнение на решенията на Общия съд. Отчита се обстоятелството, че при процедура, включваща няколко административни етапа, отмяната на един от тях не води до отмяна на цялата процедура. Антидъмпинговото разследване е пример за подобна процедура, протичаща на няколко етапа.

Съгласно практиката на Съда, при предприемането на тези необходими мерки с оглед съобразяване с решение, с което се отменя конкретен акт, и изпълнението му, процедурата за замяна на отменен акт може да се възобнови от момента, в който е допусната констатираната незаконосъобразност (2).

В съответствие с това при изпълнението на съдебното решение Комисията има възможност да коригира онези аспекти на процедурата, които са довели до отмяната, като същевременно остави непроменени незасегнатите от решението части (3).

Отмяната на регламента, предмет на спора, се дължи на незачитането на правото на защита по време на един етап от административната процедура в основата на приемането на посочения регламент, тъй като пред AETMD не е била разгласена определена информация относно възможното въздействие на преструктурирането на RК върху оценката както на дълготрайния характер на промяната в обстоятелствата, на която се извършва позоваване, така и върху изчислението на дъмпинговия марж.

Поради това е целесъобразно да се възобнови разследването, за да се проучи въпросът за възможното неправилно разпределение на разходите между RК и AgriFresh, на което се позовава AETMD по време на административната процедура и което представлява – наред с рационализирането на дейността на RК – една от възможните причини за занижаването на производствените разходи.

Остават валидни онези констатации в регламента, предмет на спора, които не са били оспорени или са били оспорени, но свързаните с тях твърдения са били отхвърлени с решенията на Общия съд и на Съда или са били оставени без разглеждане от двете юрисдикции, и поради това не са довели до отмяната на посочения регламент.

Възобновяване на процедурата

Поради гореизложените съображения Комисията реши да възобнови антидъмпинговото разследване във връзка с вноса на някои видове приготвена и консервирана сладка царевица на зърна с произход от Тайланд, довело до приемането на Регламент (ЕС) № 307/2014, доколкото същият е приложим спрямо RK, като го възобновява от момента, в който е допусната констатираната незаконосъобразност.

Възобновяването се ограничава само до изпълнението на решенията на Общия съд и на Съда. Възобновяването не засяга другите разследвания. Поради това Регламент за изпълнение (ЕС) № 875/2013 на Съвета от 2 септември 2013 г. за налагане на окончателно антидъмпингово мито върху вноса на някои видове приготвена и консервирана сладка царевица на зърна с произход от Тайланд след преразглеждане с оглед изтичане на срока на действие на мерките съгласно член 11, параграф 2 от Регламент (ЕО) № 1225/2009 (4), както и всеки регламент за неговата замяна в резултат на продължаващия преглед с оглед изтичане на срока на действие на мерките (5), ще продължи да бъде приложим спрямо RK.

Заинтересованите страни се уведомяват за това възобновяване чрез публикуването на настоящото известие в Официален вестник на Европейския съюз.

Писмени изявления

За да получи информацията, която счита за необходима за своето разследване, Комисията ще изпрати на RK и AgriFresh и на свързаните с тях дружества съответен въпросник. Те трябва да представят попълнения въпросник в срок от 37 дни от датата на публикуване на настоящото известие в Официален вестник на Европейския съюз, освен ако е посочено друго.

Всички заинтересовани страни, и в частност RK и AgriFresh и свързаните с тях дружества, а също и AETMD, се приканват да изразят позицията си, да предоставят информация, както и доказателства в нейна подкрепа, по въпроси, отнасящи се до възобновяването на разследването. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 20 дни от датата на публикуване на настоящото известие в Официален вестник на Европейския съюз.

Възможност за изслушване от службите на Комисията, на които е възложено разследването

Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до възобновяването на разследването, трябва да бъдат подадени в срок от 15 дни от датата на публикуване на настоящото известие в Официален вестник на Европейския съюз. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със съответните страни.

Указания за представяне на писмени изявления и за изпращане на кореспонденция

Информацията, предоставена на Комисията за целите на разследванията за търговска защита, не трябва да бъде обект на авторски права. Преди да представят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява: а) Комисията да използва информацията и данните за целите на настоящата процедура за търговска защита и б) информацията и/или данните да бъдат предоставени на заинтересованите страни по настоящото разследване по начин, който им позволява да упражнят правото си на защита.

Всички писмени изявления, включително информацията, която се изисква в настоящото известие, попълнените въпросници и кореспонденцията, предоставени от заинтересованите страни на поверителна основа, се обозначават с „Limited“ (6). Страните, които предоставят информация в хода на настоящото разследване, се приканват да обосноват искането си за поверително разглеждане.

В съответствие с член 19, параграф 2 от Регламент (ЕС) 2016/1036 (7) (наричан по-долу „основният регламент“) от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета трябва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако предоставилата поверителна информация страна не посочи основателна причина за искането за поверително разглеждане или не представи неповерително резюме в изисквания формат и с необходимото качество, Комисията може да не вземе предвид тази информация, освен ако достоверността ѝ може да бъде убедително потвърдена с помощта на подходящи източници.

Заинтересованите страни се приканват да правят всички изявления и да подават всички искания чрез електронната платформа TRON.tdi (https://webgate.ec.europa.eu/tron/TDI), включително сканирани пълномощни и удостоверения, с изключение на обемисти отговори, които трябва да бъдат предадени на CD-ROM или DVD на ръка или с препоръчана поща. Чрез използване на платформата TRON.tdi или на електронна поща заинтересованите страни изразяват съгласието си с приложимите за подаване в електронен формат правила, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на генерална дирекция „Търговия“: http://trade.ec.europa.eu/doclib/docs/2014/june/tradoc_152563.pdf. Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само чрез електронната платформа TRON.tdi или по електронна поща, освен ако те изрично поискат да получават всички документи от Комисията посредством друго средство за комуникация или естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията и документите, подадени чрез електронната платформа TRON.tdi и по електронна поща, заинтересованите страни следва да направят справка с указанията за комуникация със заинтересованите страни, посочени по-горе.

Адрес на Комисията за кореспонденция:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi Електронна поща: TRADE-R567-SWEETCORN-INTERIM@ec.europa.eu

Неоказване на съдействие

В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния регламент.

Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.

Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията.

Служител по изслушванията

Заинтересованите страни могат да поискат намесата на служителя по изслушванията при търговските процедури. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и всякакви други искания относно правата на защита на заинтересованите страни и трети страни, които могат да възникнат по време на процедурата.

Служителят по изслушванията може да организира изслушвания и да действа като медиатор между заинтересованата(ите) страна(и) и службите на Комисията, за да гарантира, че заинтересованите страни упражняват изцяло правото си на защита. Искането за изслушване от служителя по изслушванията следва да бъде отправено в писмена форма и да бъде надлежно обосновано. Служителят по изслушванията ще разгледа основанията за исканията. Тези изслушвания следва да се провеждат само ако въпросите не са своевременно уредени със службите на Комисията.

Всяко искане трябва да се представи навреме и експедитивно, за да не се възпрепятства правилното протичане на процедурите. За тази цел заинтересованите страни следва да поискат намесата на служителя по изслушванията във възможно най-кратък срок след настъпването на събитието, което оправдава тази намеса. При подаване на искания за изслушване извън определените срокове служителят по изслушванията ще разгледа също така причините за закъснението, естеството на повдигнатите въпроси, както и въздействието на тези въпроси върху правото на защита, като надлежно вземе предвид интересите за добро администриране и за своевременно приключване на разследването.

За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на генерална дирекция „Търговия“: http://ec.europa.eu/trade/trade-policy-and-you/contacts/hearing-officer/

Обработка на личните данни

С всички лични данни, събрани по време на настоящото разследване, ще се борави в съответствие с Регламент (ЕС) 2018/1725 на Европейския парламент и на Съвета (8).

Съобщение за защита на личните данни, с което се информират всички физически лица за обработването на личните данни в рамките на предприеманите от Комисията дейности за търговска защита, е на разположение на уебсайта на ГД „Търговия“: http://trade.ec.europa.eu/doclib/html/157639.htm

Информация за митническите органи

До приключването на настоящото възобновено разследване антидъмпинговите мита върху вноса на сладка царевица (Zea mays var. saccharata) на зърна, приготвена или консервирана с оцет или оцетна киселина, незамразена, понастоящем класирана в код по КН ex 2001 90 30 (код по ТАРИК 2001903010), и на сладка царевица (Zea mays var. saccharata) на зърна, приготвена или консервирана по начин, различен от този с оцет или оцетна киселина, незамразена, различна от продуктите от позиция 2006, понастоящем класирана в код по КН ex 2005 80 00 (код по ТАРИК 2005800010), с произход от Тайланд и произведена от River Kwai International Food Industry Co. Ltd. (допълнителен код по ТАРИК A791), се събират на равнището на антидъмпинговото мито, наложено с Регламент за изпълнение (ЕС) № 875/2013, а именно 12,8 %, или с всеки друг регламент, който го заменя (9), считано от 28 март 2019 г.

Равнището на митата, които ще бъдат въведени вследствие възобновяването на разследването, може да се различава от това на митата, събирани от националните митнически органи, считано от 28 март 2014 г. Комисията може да реши да укаже на митническите органи да събират антидъмпинговите мита върху вноса на сладка царевица (Zea mays var. saccharata) на зърна, приготвена или консервирана с оцет или оцетна киселина, незамразена, понастоящем класирана в код по КН ex 2001 90 30 (код по ТАРИК 2001903010), и на сладка царевица (Zea mays var. saccharata) на зърна, приготвена или консервирана по начин, различен от този с оцет или оцетна киселина, незамразена, различна от продуктите от позиция 2006, понастоящем класирана в код по КН ex 2005 80 00 (код по ТАРИК 2005800010), с произход от Тайланд и произведена от River Kwai International Food Industry Co. Ltd. (допълнителен код по ТАРИК A791), като прилагат определената в резултат на възобновеното разследване ставка.

Разгласяване

Засегнатият производител износител и промишлеността на Съюза ще бъдат информирани впоследствие за основните факти и съображения, въз основа на които Комисията възнамерява да приведе в изпълнение решението, и ще им бъде предоставена възможност да изразят становището си.

(1) ОВ L 91, 27.3.2014 г., стр. 1.

(2) Решения на Съда от 3 октомври 2000 г., Industrie des poudres sphériques/Съвет, C–458/98 P, EU:C:2000:531, т. 80—85, както и от 28 януари 2016 г., CM Eurologistik, C–283/14 и C–284/14, EU:C:2016:57, т. 48—55.

(3) Решение на Съда от 14 юни 2016 г., Комисия/McBride, C–361/14 Р, EU:C:2016:434, т. 56; вж. също, в областта на дъмпинга, решение на Съда от 3 октомври 2000 г., Industrie des poudres sphériques/Съвет, C–458/98 P, EU:C:2000:531, т. 84.

(4) ОВ L 244, 13.9.2013 г., стр. 1.

(5) Известие за започване на преглед с оглед изтичане на срока на действие на антидъмпинговите мерки, приложими към вноса на някои видове приготвена или консервирана сладка царевица на зърна с произход от Кралство Тайланд (ОВ C 322, 12.9.2018 г., стр. 4).

(6) Документ, който е обозначен с „Limited“, се счита за поверителен съгласно Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21), и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ по силата на член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

(7) Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21).

(8) Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39).

(9) Известие за започване на преглед с оглед изтичане на срока на действие на антидъмпинговите мерки, приложими към вноса на някои видове приготвена или консервирана сладка царевица на зърна с произход от Кралство Тайланд (ОВ С 322, 12.9.2018 г., стр. 4).